《春日杂兴十五首 其十二》
宋代·华镇

江梅灿瑶琨，绪风未成和。红药簇云锦，韶光已蹉跎。

腊寒苦难任，秋阳暴如何。宁知桃李树，乘春蔚婆娑。

二月艳阳天，两京佳丽多。五陵浮瑞气，三州翻绿波。

宫槐出华阙，御柳夹银河。玄鸟杂飞舞，黄鹂竞鸣歌。

芳蹊展平练，繁艳簇香罗。浥露笑金谷，迎风媚铜驼。

落英纵纷纷，珍实已峨峨。莫讶潘河阳，盈城意靡他。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。